Ravintola-ala luo työtä ja verotuloja | Pääkirjoitus & mielipide | Turkulainen
Ravintola-ala luo työtä ja verotuloja
Turun ruokakulttuurilähettiläs Tanja Raunio haastoi Turkulaisessa 13.3. kaikki turkulaiset käymään vähintään kerran kuukaudessa sellaisessa baarissa tai ravintolassa, jossa ei ole koskaan aiemmin käynyt.
”Kun kaikki on käyty läpi, kierroksen voi aloittaa alusta. Sillä pidetään yllä Turun ravintolakulttuuria”, Raunio perustelee.
Haaste on erittäin hyvä. Turun ravintolaelämä on kehittynyt viime vuosina vauhdilla. Jos hyvästä ravintolatarjonnasta halutaan pitää kiinni, turkulaisten kannattaa syödä ulkona. Erityisesti talvella moni ravintola elää tiukkoja aikoja.
Ulkona syöminen tarjoaa mukavia elämyksiä, ja rahatkin jäävät kiertämään kotiseudulle. Jos illallinen maksaa 40 euroa, noin 10 euroa siitä menee paikallisten työntekijöiden palkkoihin.
Toinen kymppi illallisen hinnasta menee veroihin ja työnantajamaksuihin, jotka hyödyttävät julkista taloutta.
Moni otti jo haasteen vastaan, mutta jotkut totesivat myös, ettei raha riitä ulkona syömiseen.
Ulkona syöminen ei tosiaan ole halpaa hupia, mutta kyllä suomalaisilla tuntuu riittävän rahaa turhempaankin. Otetaan nyt esimerkiksi vaikka kiinalaisista verkkokaupoista tilattava muovikrääsä.
Suomalaiset tilaavat Kiinasta vuodessa 15 miljoonaa pakettia. Lentorahtina kuljetettava krääsä pahentaa ilmastokriisiä ja tukee Kiinan kommunistista puoluetta, joka polkee ihmisoikeuksia.
Alle 22 euron tilauksista ei jää Suomeen edes arvonlisäveroa. Pakettien kuljetus on Postille tappiollista liiketoimintaa.
Ainakin nuo rahat voisi käyttää mieluummin paikallisten yrittäjien palveluihin.